**Tema№4:Awtomobil tehnikalaryň tehniki ideg işleri.**

 **Umumy sapagyň meýilnamasy.**

1.Ulanyşdaky we saklawdaky awtomobil tehnikalaryň tehniki hyzmaty.

2.Kriwoşip-şatun mehanizmine tehniki taýdan hyzmat edilende ýerine ýetirilýän esasy işler.

3.Gaz paýlaýjy mehanizme tehniki taýdan hyzmat edilende ýerine ýetirilýän esasy işler.

Türkmenistanyň halk hojalygynda ulanyşdaky, saklawda goýlan we ýüklenilip daşalýan (göçürilýän) awtomobil tehnikalary üçin iş toplumlarynyň berlen ýygylyklarynda hökmany ýerine ýetirmegi göz öňünde tutýan meýilleşdirme-öňüni alma tehniki ideg işleri ulgamy kabul edilen.

Ýokary hilli we öz wagtynda geçirilen tehniki ideg işleri awtomobil tehnikalary ulanmakda esasy wezipeleriň biri bolup:

* awtomobil tehnikalaryň hemişe ulanyşa taýýarlygyny;

 - hereketiň howpsuzlygyny;

* düzüm bölekleriniň we mehanizmleriniň wagtyndan öň zaýalanmagyna, könelmegine, näsazlyklara we döwülmelere getirýän sebäpleri aradan aýyrmagy;
* nobatdaky abatlaýyş işlerine we hasapdan aýyrmaga çenli bellenilen abatlaýyş we ulanyş möhletleri dolýança ygtybarly işlemegini;
* ýangyç, çalgy ýaglary we beýleki ulanyş serişdeleriň az möçberde harçlanmagyny üpjün etmelidir.

 Maşynlaryň tehniki hyzmaty ýygylygy we işleriň möçberi boýunça aşakdaky görnüşlere bölünýär:

-gündelik ulanylýan maşynlar üçin:

barlag-gözden geçiriliş ( parkdan çykmazdan öň, düşelgelerde we saklanylanda, suwly päsgelçiliklerden geçmegiň öň ýanynda we olardan geçilenden soň);

-gündelik tehniki hyzmat (GTH);

-tehniki hyzmat № 1 (TH-1);

-tehniki hyzmat № 2 (TH-2);

-möwsümleýin tehniki hyzmat (MTH);

-saklawda duran maşynlar üçin*:*

-aýlyk tehniki hyzmat;

-ýarym ýyllyk tehniki hyzmat;

-ýyllyk tehniki hyzmat;

-reglament işler.

 **Kriwoşip-şatun mehanizmine tehniki taýdan hyzmat edilende**

**ýerine ýetirilýän esasy işler;**

 1. Gündelik hyzmat **(GH).** 1. Hereketlendirijini işe başlatmaly we tirsekli walyň dürli aýlawlarynda işleýşini diňläp görmeli.

 2. Hereketlendirijini tozandan we hapadan arassalamaly. Hereketlendirijini hapadan gazawlar bilen arassalaýarlar, we ondan soň bolsa guraýança süpürýärler. Hereketlendirijini benzin bilen ýuwmak Gadagan edilýär.

 **Birinji tehniki hyzmat (TH-1).** hereketlendirijiniň rama berkidilişini barlamaly.

 Hereketlendirijiniň daýançlarynyň berkidilişi barlananda, olaryň gaýkalarynyň şplintlerini aýyrmaly, gaýkalary soňuna çenli berkitmeli we ýene-de şplintlemeli. Berkidiş gaýkalary çekdirilende, açarlary gaýkalaryň takyk ölçegleri boýunça saýlap almak bilen, gurat enjamlardan peýdalanmak zerurdyr. Gaýkanyň we açaryň gyraňlarynyň arasynda metal plastinkalary goýup, uly ölçegli açarlar bilen gaýkany gowşatmak we berkitmek, başga açary ýa-da turbany birikdirip, açaryň sapyny uzatmak **gadagan edilýär.**

**Gaz paýlaýjy mehanizme tehniki taýdan hyzmat edilende ýerine**

 **ýetirilýän esasy işler;**

 Bu näsazlyklary düzetmek üçin şaberiň kömegi bilen gurumy aýyrmak, heniz gaty zaýalanmadyk klapanlary we eýerleri biri-birine sürtüp ýylmamak, döwlen pružini çalşyrmak, bozulan yşy bolsa sazlamak arkaly kadalaşdyrmak zerurdyr. Koromyslolaryň oklarynyň iglän wtulkalaryny we paýlaýjy walyň iglän daýanç wtulkalaryny çalşyrýarlar.

 Ol yşy sazlamak üçin, ilki bilen klapanlar gapagyna berkidilen detallary aýryp, soňra bolsa klapanlar gapagyny aýyrmak zerurdyr.

 Kontrgaýkany açar bilen saklap, otwýortka bilen sazlaýyş wintini gowşatmaly we ony towlap, gerek bolan yşy goýmaly, soňra nurbatyň kontrgaýkasyny berkitmeli we yşy ýene-de barlamaly. Bu işi gezekli-gezegine her bir silindrde ýerine ýetirýärler.

 Gaz paýlaýjy mehanizmiň ähli beýleki näsazlyklaryny aýry-aýry detallaryny çalşyrmak arkaly düzedýärler.

 Bir gezek ikinji tehniki hyzmat edilenden soň, klapanyň sterženi bilen koromyslonyň arasyndaky ýylylyk yşlaryny barlamaly we eger zerur bolsa, olary sazlamaly.

 Klapanlary şu aşakdaky yzygiderlilikde sürtüp ýylmaýarlar: sowadyş ulgamynyň suwuny dökýärler, golowkasyny aýyrýarlar, ýerlerini çalyşmazlyk üçin, her bir klapanda bellik edýärler, soňra bolsa sýomnikden peýdalanyp, klapan pružinlerini aýyrýarlar. Sürtülip ýylmanýan klpanyň aşagyna gowşak pružin goýýarlar. Klapanyň faskasyna abraziw poroşokdan we ýagdan ybarat pasta çalýarlar we burawyň ýa-da sürtüji abzalyň kömegi bilen klapana ugry üýtgäp durýan aýlanma hereketini berýärler. Klapanyň we ýeriň faskasyna sürtüji pastanyň her gezekki düşüp durmagy üçin, klapanyň aýlanmasynyň her gezek ugry üýtgedilende, klapany azajyk ýokary galdyrmak zerurdyr. Eger klapanyň hem-de eýeriň faskasynda ini 2-3 mmbolan melemtil halkajyklar emele gelse, onda sürtülmäni bes edýärler.

 Klapanyň jebisligini ýörite guralyň ýa-da nebitiň kömegi bilen barlaýarlar. Munuň üçin klapany eýere oturdýarlar, pružini we ony steržende saklaýjy enjamlary geýdirýärler, silindrler golowkasyny düňderýärler we ýanyş kamerasyna nebit guýýarlar. Steržende we gönükdiriji wtulkada nebitiň peýda bolmagy sürtüp ýylmamaklygyň ýaramaz geçirilendigini görkezýär.

 Eger klapanyň golowkasy egrelen bolsa ýa-da onuň faskasyna uly şikes ýeten bolsa, onda klapany çalşyrmak gerek, sebäbi ol kemçilikleri sürtme arkaly düzedip bolmaýar.

 Hereketlendirijilerde klapanyň sterženi bilen koromyslonyň arasyndaky ýylylyk yşlaryny klapan jebis ýapyk ýagdaýynda, ýagny sazlanýan silndriň porşeni gysyş taktynyň soňundaky ý.b.n-da durka sazlaýarlar.

 **№1 WE №2 TEHNIKI IDEGLERIŇ ÝYGYLYGYNYŇ**

**TABLISASY**

|  |  |
| --- | --- |
| Tehnikalaryň görnüşi | Idegleriň ýygylygy(awtomobil tehnikalary üçin km)(traktorlar üçin motosagat) |
| **TI-1** | **TI-2** |
| Awtomobil tehnikalar | 1200-1600 | 6000-8000 |
| Zynjyrly tehnikalar | 800-1000 | 2400-3000 |
| Traktorlar | 50-60 | 200-240 |

 TABLISA DÜŞÜNDIRIŞ

1. Awtomobil tehnikalaryň №1 we №2 tehniki idegleri, düzgün bolşy ýaly №1 tehniki ideg nobatdaky möwsümleýin ideg bilen‚ №2 tehniki ideg bolsa awtomobil tehnikalary gyş ulanyş möwsümine taýýarlykda geçirilýän möwsümleýin ideg bilen utgaşdyrylýar, düzgün bolşy ýaly 2(iki) ýylda 1(bir) gezek.

2. Eger-de awtomobil tehnikalary ulanmak boýunça görkezmeler tehniki idegleriň arasyndaky geçmeli ýoly tablisadaky geçmeli ýoldan az görkezýän bolsa, onda görkezmelerden peýdalanmak maslahat berilýär.

3. Awtomobil tehnikalary agyr we çylşyrymly ýol şertlerinde, şeýle hem tirkegli ulanylýan bolsa tehniki idegleriň arasyndaky geçmeli ýoly tablisadaky geçmeli ýoldan gysgaldylýar.

4. Tirkegleriň tehniki idegi çekijiler bilen bilelikde geçirilýär.